
СТАНОВИЩЕ
Комисията по правата на жените и равенството между половете приканва водещата комисия по бюджетен контрол да включи в предложението за резолюция, което ще приеме, следното:
<RepeatBlock-Dec>
А.	като има предвид, че равенството между половете и премахването на неравенствата са основни ценности на ЕС, залегнали в член 2 от Договора за Европейския съюз; като има предвид, че Съюзът е поел ангажимент да насърчава равенството между половете във всички свои дейности съгласно член 8 от Договора за функционирането на Европейския съюз, като по този начин установява принципа на интегриране на принципа на равенство между половете и бюджетиране, съобразено с равенството между половете; 
Б.	като има предвид, че съгласно член 249 Бюрото приема план за действие относно равенството между половете с цел интегриране на перспективата за равенство между половете във всички дейности на Парламента; 
В.	като има предвид, че равенството между половете и равното и съдържателно участие на жените във всички политики са предпоставка за функционираща демокрация; като има предвид, че понастоящем жените заемат 39% от местата в Парламента в сравнение с 27% в националните парламенти по света; като има предвид, че жените продължават да бъдат недостатъчно представени в процеса на вземане на решения; като има предвид, че изборите през 2024 г. преобърнаха предишните постижения, тъй като бяха избрани 278 жени, което е малко по-малко, отколкото през 2019 г., и е първото намаление от 1979 г. насам; като има предвид, че балансът между половете сред националните делегации в Парламента се различава значително, което показва трайни неравенства между държавите членки;
Г.	като има предвид, че жените политици са изправени пред по-високи равнища на омраза, тормоз и сплашване в сравнение с колегите си мъже, особено когато са млади и се застъпват за правата на жените и равенството между половете; като има предвид, че това често включва основано на пола насилие и целенасочена основана на пола дезинформация – т.е. дезинформация, която умишлено е насочена към жените, особено към тези, които са видими в обществения живот – и заплахи за тяхната безопасност; като има предвид, че тези атаки създават значителни пречки пред равното участие на жените в политическия живот; като има предвид, че това възпрепятства участието на жените в политиката и по този начин отслабва нашите демокрации, като ги прави по-малко представителни;
Д.	като има предвид, че жените все още са недостатъчно представени в някои комисии и са свръхпредставени в други; като има предвид, че понастоящем в Парламента жените председателстват седем от 24-те постоянни комисии и подкомисии, включително някои, които традиционно са доминирани от мъже; като има предвид, че от 48-те делегации на Парламента само 11 се председателстват от жени; като има предвид, че от 1979 г. насам е имало 31 председатели на Парламента и само трима от тях са били жени; като има предвид, че недостатъчното представителство на жените на ръководни длъжности на най-високо институционално равнище в ЕС продължава да буди безпокойство; като има предвид, че седем от 14-те заместник-председатели на Парламента са жени, което представлява 50% от тези висши ръководни длъжности;
Е.	като има предвид, че Парламентът още не е въвел отпуск по бащинство и за отглеждане на дете за членовете на ЕП, въпреки че предприе обещаващата стъпка да позволи гласуване чрез пълномощник за жените – членове на ЕП, преди и след раждането;
Ж.	като има предвид, че стандартите за равенство между половете в Парламента следва да се прилагат и за неговите служители; като има предвид, че съществуват неравенства в кариерното развитие, скалата на заплащане и сигурността на работното място за служителите, акредитираните парламентарни сътрудници и стажантите; като има предвид, че Парламентът, като автономна институция и работодател, е отговорен за това да гарантира, че неговата вътрешна администрация, политика за персонала, рамка за борба с тормоза и условия на труд ефективно предотвратяват и обръщат внимание на дискриминацията и насилието, основано на пола, и насърчават равенството между половете;
З.	като има предвид, че Парламентът следва също така да служи за пример, когато става въпрос за равенство между половете; като има предвид, че например участието на Парламента в световната кампания „Да оцветим света в оранжево“, включително символичното осветяване на сградата на Парламента и издигането на оранжеви знамена, служи като пример за неговия ангажимент за прекратяване на насилието, основано на пола, и за признаване на значението на повишаването на обществената осведоменост и използването на Парламента като платформа срещу насилието, основано на пола;
1.	приветства постигнатия напредък в интегрирането на принципа на равенство между половете и съобразеното с него бюджетиране, както и приемането на Плана за действие за равенство между половете за 2025 г.; призовава този план за действие да бъде оповестен публично и бързо изпълнен чрез неговата пътна карта относно равенството между половете и да бъде подложен на задълбочена оценка с редовни доклади за мониторинг на постигнатия напредък; изразява съжаление, че повечето от включените мерки са формулирани като принципи без ясни цели и задължения; настоятелно призовава за последователно бюджетиране, съобразено с равенството между половете, в бюджета на Парламента и за включване на ръководство за интегриране на принципа на равенство между половете; приветства работата на Мрежата за интегриране на принципа на равенство между половете в Парламента; освен това призовава за засилено интегриране на принципа на равенство между половете във всички парламентарни комисии; подчертава значението на интегрирането на принципа на равенство между половете в процеса на договаряне на новата многогодишна финансова рамка;
2.	отново призовава Парламента да поиска извършване на одит, за да се картографира настоящото положение с равенството между половете и интегрирането на принципа на равенство между половете, и да се отправят препоръки както за политическата, така и за административната страна на дейностите на Парламента; подчертава, че този одит следва да обхване всички области и показатели, разработени в инструментариума „Парламенти, отчитащи равенството между половете“ на Европейския институт за равенство между половете, и да определи правилата, които улесняват или блокират равенството между половете във всеки от анализираните аспекти, с цел това да се използва в предстоящата пътна карта относно равенството между половете;
3.	призовава председателя да направи оценка на спада в броя на жените – членове на ЕП, през 2024 г. и да финансира кампании за насърчаване на жените да навлязат в политиката на ЕС; настоятелно призовава националните партии да приемат мерки за балансирано представителство на половете, като например листи с редуващи се по полов признак кандидати и/или квоти по пол, докато бъде постигнато равенство; призовава Комисията да засили правилата за гарантиране на баланс между половете при заемането на ръководни длъжности в политиката; изразява съжаление за липсата на количествени и качествени данни относно интегрирането на принципа на равенство между половете в институциите на ЕС, извън данните за броя на жените на различни длъжности; поради това призовава за изготвяне на изчерпателни статистически данни, разбити по полов признак; поема ангажимент да изработи качествени показатели за равенството между половете, за да се подобри събирането на разбити по полов признак данни и равенството между половете да продължи да се подобрява;
4.	призовава за по-строги правила за борба с речта на омразата и дезинформацията, свързана с пола, и предотвратяването им; отбелязва със съжаление високите равнища на тормоз срещу акредитирани парламентарни сътрудници, включително сексуален тормоз; отново заявява, че е необходима политика на нулева толерантност срещу тормоза, за да се защити благосъстоянието на служителите, и че тя е задължение на всеки работодател; призовава за целенасочена емоционална и правна подкрепа за акредитираните парламентарни сътрудници, служителите, стажантите и членовете на ЕП, които се сблъскват с тормоз, сплашване и омраза; призовава за укрепване на рамката за подаване на жалби и своевременно разглеждане на спорове за тормоз; призовава за независим механизъм и външен одит срещу тормоза; изисква Бюрото на Парламента да продължи да реформира правилата на Парламента относно тормоза, като включи външни и независими експерти и външен одит в консултативния комитет по въпросите на тормоза и неговото предотвратяване на работното място, и да разшири резерва от психолози и механизми за подкрепа, до които жертвите могат да имат достъп;
5.	подчертава, че жените – членове на ЕП, които принадлежат към расово обособени групи, които са млади, феминистки, ЛГБТИК+ или от малцинствен произход, са изправени пред непропорционални равнища на цифрово и политическо насилие и се нуждаят от целенасочени защитни мерки;
6.	призовава комисиите да се стремят към по-добър баланс между половете, включително в състава на ръководните длъжности; призовава председателя и Бюрото да гарантират хоризонтално представителство и баланс между половете по време на всички пленарни заседания, във всички комисии и делегации; призовава групите да вземат предвид равенството между половете и да прилагат квоти по пол при назначаването на координатори, докладчици, докладчици в сянка и разпределението на времето за изказвания; изисква въвеждане на мерки за справяне с хоризонталните неравенства, за да се гарантира баланс между половете в различните комисии; насърчава включване на повече мъже в комисията FEMM, включително такива, които активно подкрепят равенството между половете като съюзници, за да се насърчи споделената отговорност и да се поеме задачата за насърчаване на равенството на практика за жените и момичетата и да се сложи край на свързаната с пола концентрация на портфейлите;
7.	изисква да се предприемат стъпки за гарантиране на „благоприятна за жените“ работна среда чрез промяна на андроцентричните работни практики и борба с тормоза;
8.	приветства позицията относно гласуването чрез пълномощник на жените – членове на ЕП, преди и след раждането; призовава за разширяване на гласуването чрез пълномощник, така че да обхване всички нови родители, и за въвеждане на равен и непрехвърляем отпуск по майчинство, бащинство и за отглеждане на дете за членовете на ЕП;
9.	приветства ангажимента на Парламента за равенство и приветства неговата подкрепа за ключови политически въпроси, като например правото на гласуване чрез пълномощник на жените – членове на ЕП, преди и след раждането; призовава да се даде приоритет и допълнително да се засилят усилията за гарантиране на по-добро равновесие между професионалния и личния живот на служителите, и да се въведат мерки за прилагане на правото на откъсване от работната среда;
10.	отбелязва със съжаление високите равнища на тормоз – включително сексуален тормоз – срещу акредитирани парламентарни сътрудници; призовава за укрепване на рамката за подаване на жалби и своевременно разглеждане на спорове за тормоз;
11.	призовава Бюрото и генералния секретар да представят разбити по полов признак данни относно персонала, висшите и средните ръководни длъжности, видовете договори, работата от разстояние и гъвкавите схеми на работа, както и мерките за борба с тормоза и резултатите от жалбите в администрацията на Парламента, с цел установяване и коригиране на неравенствата; призовава за определяне на ясни, обвързани със срокове цели за постигане на баланс между половете на всички управленски равнища в администрацията на Парламента, включително генералните директори и началниците на отдели;

12.	отчита, че Парламентът служи като място за организиране на изложби и обществени прояви, насочени към равенството между половете, като например въпроси, свързани с психичното здраве, насърчаване на диалога, осведомеността и приобщаващото представителство в цялата институция и сред широката общественост; отбелязва в тази връзка организирането на церемония в чест на жените, борещи се с рака; призовава председателя да проявява предпазливост по отношение на финансирането на инициативи, които противоречат на ценностите на Европейския съюз; приветства използването на Парламента като платформа за повишаване на осведомеността относно насилието, основано на пола, и домашното насилие, подчертава значението на мисиите на ЕС и Парламента, които допринасят за насърчаване на равенството между половете, включително тези, които предоставят подкрепа, защита и основни услуги на жените и момичетата, които са жертви на сексуално насилие в ситуации на конфликт и след конфликт; приветства инициативите на Парламента за Седмицата на равенството между половете и Международния ден на жената;
13.	подчертава значението на наличието на женски менструални продукти в подкрепа на членовете и служителите на ЕП; призовава за подобряване на достъпността в Парламента за членовете на ЕП, служителите и посетителите с увреждания, като се обърне специално внимание на жените и момичетата, включително на всички обществени места.
</RepeatBlock-Dec>

[bookmark: FootprintPageAD]ПРИЛОЖЕНИЕ: ДЕКЛАРАЦИЯ ЗА ИЗТОЧНИЦИТЕ НА ИНФОРМАЦИЯ
<FootprintIntro>В рамките на своята изключителна отговорност докладчикът по становище декларира, че в становището не е включена информация, предоставена от представители на интереси, попадащи в обхвата на Междуинституционалното споразумение за задължителен регистър за прозрачност[footnoteRef:1], или от представители на публични органи на трети държави, включително техните дипломатически мисии и посолства, които трябва да бъдат изброени в настоящото приложение съгласно член 8 от приложение I към Правилника за дейността.</FootprintIntro> [1:  Междуинституционално споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност (ОВ L 207, 11.6.2021 г., стр. 1, ELI: http://data.europa.eu/eli/agree_interinstit/2021/611/oj).] 

